 NA EVANS JAOLA HUKU zikiwa zimesalia saa chache kabla ya Mtihani wa Kitaifa wa Darasa la Nane (KCPE) kuanza, shule kadhaa zinanufaika na mpango wa Mama wa Taifa Rachel Ruto wa kupeana chakula shuleni. Katika shule ya St Peter Liyavo iliyoko Kaunti ya Trans-Nzoia, watahiniwa 300 walikuwa na furaha isiyo kifani baada ya maafisa wanaosimamia mpango huo kuwasilisha chakula shuleni humo siku ya kufanyiwa majaribio. Maafisa hao wakiongozwa na Dauson Mutenyo pia waliwapikia na kuwapakulia wanafunzi hao chapati na nyama. Wakati huo, pia wanafunzi hao walipata fursa ya kipekee kula chapati na ndengu. Mutenyo alisema lengo la mpango huo ni kuimarisha kiwango cha uzingativu na umakini wamafunzi hao, wengi kutoka kwa familia za kipato cha chini. “Wanafunzi wakifanya mtihani wakiwa njaa itawaathiri vibaya,” akasema Bw Mutenyo. Afisa huyo aliwahimiza watahiniwa hao watie bidii ili wapasi mtihani. Mwalimu mkuu wa shule hiyo ya St Peter Liyavo Bi Catherine Orone, alimpongeza mkewe Rais William Ruto. “Tunashukuru kwa kupokea chakula kutoka kwa Mama wa Taifa Bi Rachel Ruto. Wengi wa wanafunzi hapa wanatoka katika familia za kubahatisha tu na kwetu sisi hatungeweza kuwapa chakula,” akasema Bi Orone. Shule nyingine za Endebess, Kaunti ya Pokot Magharibi, na Kaunti ya Kilifi zimenufaika na mpango huo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  